Ramaphosa wens Nyusi geluk met herverkiesing | Netwerk24
Ramaphosa wens Nyusi geluk met herverkiesing
Deur Jana Marx 09 November 2019 12:41
Pres. Cyril Ramaphosa het pres. Filipe Nyusi van Mosambiek Saterdag gelukgewens met sy herverkiesing na afloop van die verkiesing in Oktober.
Nyusi se regerende Frelimo-party het die verkiesing loshande gewen deur 73% van die stemme te kry te midde van ontevredenheid onder opposisiepartye wat beweer daar is geknoei.
Ramaphosa het in ’n verklaring deur die departement van internasionale betrekkinge en samewerking die landsburgers van Mosambiek gelukgewens met die manier waarop hulle hulself gedurende die verkiesing gedra het.
“Suid-Afrika en Mosambiek geniet nou politieke, ekonomiese, handels- en mens-tot-mens-verhoudings. Die twee lande werk ook altyd nou saam op streeks-, kontinentale en wêreldvlak,” lui die verklaring.
'n Kieser hou 'n kaartjie voor die verkiesing vas wat vra om vir pres. Filipe Nyusi te stem. Foto: Reuters
Dit sê voorts Suid-Afrika en Mosambiek deel “sterk geskiedkundige en broederlike bande”, wat strek van die stryd teen kolonialisme en apartheid.
Luidens die verklaring is Mosambiek een van Suid-Afrika se sleutelhandelsvennote en sien Ramaphosa daarna uit om met Nyusi saam te werk – onder meer wat beleggings, die stryd teen ongelykhede en die uitwissing van armoede betref.
* Luidens syfers deur die land se nasionale verkiesingskommissie (CNE) het Ossufo Momade, presidentskandidaat van die hoofopposisieparty, Renamo, voorheen ’n rebellebeweging, 21,88% van die stemme gekry, maar hy het reeds beswaar gemaak teen die uitslag.
Netwerk24 het vroeër berig daar is gehoop dié verkiesing gaan tot samehorigheid tussen Frelimo en Renamo lei.
Die twee partye was vir 16 jaar in ’n burgeroorlog gewikkel wat in 1992 beëindig is en ’n vredesverdrag is drie maande gelede onderteken om ’n beslissende einde te bring aan die konflik van vier dekades.
Een van Nyusi se groot uitdagings is sy hantering van die bloeityd in die ontginning van aardgasse met die Amerikaanse oliereus ExxonMobil en die Franse oliemaatskappy Total wat grootskaalse projekte in die land bedryf.
Terselfdertyd moet hy ook die toename in Islamitiese rebelle in die land teenwerk.
Meer oor: Ramaphosa | Filipe Nyusi | Mosambiek